Kétmilliárd forintot csaltak ki az áltõzsdések
Több mint kétmilliárd forintot csalt ki másfél év alatt befektetõ kedvû cégvezetõktõl egy ál-tõzsdeügynökség. Az öt holland, egy belga üzletember tucatnyi magyar segítõjével együtt elhitette ügyfeleivel: a chicagói, a New Yorki és a londoni árutõzsde terményeit forgalmazzák. A Szervezett Bûnözés Elleni Igazgatóságon (SZBEI) indított nyomozásnak eddig több mint hatszáz sértettje, és 32 gyanúsítottja van, ám a vizsgálók szerint mindkét szám növekedni fog.
Több mint kétmilliárd forintot utaltak át a nyereség reményében megtévesztett üzletemberek egy valójában nem is mûködõ, holland alapítású tõzsdeügynökség számláira. Az ügyletek kevés kivételtõl eltekintve néhány hónap után a befektetett teljes összeg elvesztésével végzõdtek, amely után még panasszal sem élhettek a megbízók.

Az SZBEI Vizsgálati Fõosztályától kapott információink szerint két holland üzletember, Rob van T. és Rob van K. a karibi Nevis-szigetrõl indította útjára a több országot behálózó fiktív tõzsdeügynökség-hálózatot. Magyarországon a 1999 nyarán egy holland igazgató, Bastian L. vezetésével láttak hozzá a Position Kft. és további két cég megalapításához. Irodát, diszpécserközpontot hoztak létre, telefonos ügynököket vettek fel. Segítségükkel keresték meg azokat a vezetõket, akikrõl feltételezték, hogy milliós tételekben hajlandóak a chicagói, a londoni és New York-i árutõzsdén spekulatív ügyleteket kötni.

Az ötlet több mint hatszáz személynél bevált. A cégvezetõk a telefonos megkeresésre, majd a személyes találkozók után cégük számlájáról vagy saját pénzükbõl 5-10 milliós összegeket utaltak át forintban vagy valutában a kapcsolattartásra kijelölt brókercégeknek. A brókerek a hatékonyság növelése érdekében még az üzletkötés legelején rávették megbízójukat egy olyan szerzõdés megkötésére, hogy külön értesítés nélkül is köthessenek ügyleteket.

Rendszeresen beszámoltak arról, hogy milyen üzletbe fektették a pénzt. Így a megbízók közül akadt, aki rövid idõre vagonnyi sertésbelsõség tulajdonosának hitte magát, mások a fagyasztott narancslében, kávéban vagy marhahúsban utaztak. A brókerek az árfolyamok alakulásáról is folyamatos tájékoztatást adtak, amelyhez egyébként figyelemmel kísérték a valós tõzsdei helyzetet. A hektikus, esetenként nyereséggel kecsegtetõ ármozgást azonban minden estben a totális veszteség követte. A rendõrség adatai szerint azonban a pénzek be sem kerültek a tõzsdére. A hollandok azonnal levették azokat a számláról.

Az áltõzsdések végül túlbuzgalmuk miatt buktak le. Az egyik ügyfélnek ugyanis feltûnt, hogy július 4-én, az Egyesült Államok nemzeti ünnepén is tájékoztatták õt a chicagói ármozgásokról, márpedig köztudott, hogy ezen napon mindig szünetel az amerikai tõzsde.

A rendõrségi nyomozás eredményeként egymás után buktak le az álbrókerek, az irodavezetõk és a tõzsdei szervezõk. Végül a két holland alapítók egyike is sorra került. A magyar rendõrség körözése alapján monacói lakhelyén fogták el az azóta is kiadatási õrizetbe lévõ Rob van K.-t. Társa ellen is érvényben van a nemzetközi elfogató parancs. Harmadik honfitársuk, egy belga és egy magyar társukkal együtt már magyar börtönökben van elõzetes letartóztatásban.
üzletember árutõzsde Szervezett Bûnözés Elleni Igazgatóság rendõrség New York cégvezetõ